Jennie Augusta Brownscombe

Jennie Augusta Brownscombe (10. detsember 1850 – 5. august 1936) oli Ameerika Ühendriikide maalikunstnik, disainer ja illustreerija. 

Brownscombe õppis kunsti USAs ja Pariisis. Ta oli üks kunstikooli Art Students League of New York asutajaid, õpilasi ja õpetajaid. Ta müüs maha enam kui saja maali reprodutseerimisõigused ning tema teoseid on kujutatud paljudes trükistes. Tema töid leidub nii avalikes kogudes kui ka muuseumites. 1899. aastal nimetas ajaleht New York World teda üheks parimaks Ameerika kunstnikuks.

 Isiklik elu 
Brownscombe sündis Pennsylvania osariigis Honesdale'is. Tema isa oli Inglismaalt pärit farmer William Brownscombe ja ema ameeriklanna Elvira Kennedy Brownscombe. Arvatavasti emigreerus tema isa USAsse 1840. aastatel ja ehitas sinna maja, kus ka tütar sündis ja kasvas. Elvira Kennedy Brownscombe oli ühe Mayfloweri reisija ja kolooniasse 1630. aastal saabunud Isaac Stearnsi järeltulija. Oma elu jooksul kuulus Brownscombe mitmesse Ameerika ajalugu käsitlevas organisatsiooni, nagu Daughters of the American Revolution ja The Historic and Scenic Preservation Society.

Brownscombe'i ema oli andekas kirjanik ja kunstnik ning innustas tütart luulet ja kunsti õppima. Tüdruk võitis oma teoste eest auhindu juba keskkooliõpilasena.

Pärast isa surma teenis Brownscombe elatist Honesdale'is keskkooliõpetajana ning raamatu- ja ajakirjaillustratsioonidega, mis olid inspireeritud tema kodukandi ojadest ja põldudest.

Brownscombe õppis kunsti New Yorgis ja 1882. aastal Pariisis. Seejärel naasis ta USAsse, kuid sai silmavigastuse tõttu uuesti maalima hakata alles 1884. aastal ühes New Yorgi stuudios.

Aastatel 1885–1896 veetis Brownscombe talved Roomas, kus tutvus kunstnik George Henry Halliga, kellest sai tema elukaaslane ja mentor. Suviti jagasid nad New Yorgi lähistel mägedes Palenville'is stuudiot, kuni Hall 1913. aastal suri. Hall "mõjutas tugevalt Brownscombe'i stiilitunnetust, värve ja meisterlikkust". Hall jättis oma maja ja vara mägedes Brownscombe'ile.

Brownscombe annetas hulga kunstiteoseid Brooklyni kunstimuuseumile, sealhulgas näiteks Halli maalitud autoportree.

Brownscombe suri 5. augustil 1936 Bayside'is New Yorgis ning ta maeti Honesdale’is vanemate kõrvale. Ta ei abiellunud kunagi ega saanud ühtegi last.

 Karjäär 
Brownscombe maalis vesi- ja õlivärvidega, illustreeris, disainis ja töötas ka reklaamikunstnikuna. Ta maalis portreesid ja olustikumaale. Tema maale, mis kujutasid nii emotsionaalseid kui ka ajaloolisi stseene, eksponeeriti New Yorgis, Philadelphias, Chicagos ja Londonis.

 Olustikumaalid 
pisi|Jennie Augusta Brownscombe, "The Homecoming", 1885
Esimene maal, mille Brownscombe müüs, oli 1876. aastal loodud "Grandmother's Treasures". Samal aastal eksponeeriti maali National Academy of Designi näitusel. Kuigi Brownscombe viljeles peamiselt olustikumaali, maalis ta ka portreesid ja eksperimenteeris impressionismiga. Seda võib näha näiteks 1885. aasta maali "Apple Orchards in May" puhul, kus ta kasutas rohelisi ja punaseid täpikujulisi pintslitõmbeid, et anda edasi õunapuude kevadise õitsemise nõtkust ja ilu.

 Uue naise kuvand 
19. sajandil muutus haridus kättesaadavamaks, mistõttu liitus üha enam naisi kutseliste ettevõtetega ning hakkasid asutama oma kunstiseltse. Naised hakkasid üksteise erialast tegevust edendama, et murda stereotüüpi, justkui oleksid naised halvemad kunstnikud kui mehed. See liikumine sai osaks ingliskeelsetes maades levima hakanud haritud, moodsa ja vaba uue naise (New Woman) kuvandist. 

19. sajandi lõpul ja 20. sajandi alguses moodustasid naised 11 000 ajakirja tellijatest 88%. Väljaanded hakkasid üha enam palkama naissoost kunstnikke, et näidata maailma läbi naiste perspektiivi. Sel ajal olid edukad ka teised naisillustraatorid nagu Jessie Wilcox Smith, Rose O'Neill, Elizabetha Shippen Green ja Violet Oakley.

19. sajandil kasutati Brownscombe'i maale õnnitluskaartidel, kalendrites ja muudes trükistes. Kunstniku maalide reproduktsioonid said nii populaarseks, et trükkijad palusid Brownscombe'ilt maale juurde. 

 Kolonialistlikud maalid 
pisi|Jennie Augusta Brownscombe, "Thanksgiving at Plymouth", 1925
Brownscombe võttis kunstnikuna osa liikumisest, mis ülistas kolonialismiajastut, ajalugu ning selle kangelasi (nt George Washington). Samast liikumisest võtsid osa teisedki kunstnikud. Oma loometöös sai ta inspiratsiooni varasemast kunstist ja George Washingtoni biograafiatest. Nende töid avaldati raamatutes, ajakirjades, kalendrites ja ka kaubanduslikel eesmärkidel, kasutades ära litograafia arengut. Mitmed nende loodud teosed müüdi erakogudesse. Brownscombe tegi George Washingtonist enam kui 20 maali. Lisaks maalis ta 1890. aastatel koloniaalajastu stseene.

 Portreed 
1920. aastatel maalis Brownscombe mitmeid portreesid, sealhulgas USA kohtunikest, ja lõi illustratsioone ajakirjale Harpers Weekly. Lisaks illustreeris ta Pauline Bouvé raamatu "Tales of the Mayflower Children", mis ilmus 1927. aastal ja käsitles Mayfloweri laevaga Inglismaalt Ameerikasse läinud inimeste lugusid.

 Hilisem elu 
Pärast insuldi üleelamist sai Brownscombe 1932. aastal Honesdale'i Lincolni kooli jaoks valmis õlimaali "Children Playing in the Orchard". Brownscombe jätkas maalimist 1934. aastani. 

 Viited 

Kategooria:Ameerika Ühendriikide kunstnikud
Kategooria:Illustraatorid
Kategooria:Sündinud 1850
Kategooria:Surnud 1936